પ્રેમ કરવો એ એક કલા છે. કોઈ પણ કલાકારને પૂછી જોજો, એની દરેક રચના બેસ્ટ નહીં હોવાની. કોઈ પણ પેન્ટરને પૂછી જોજો, દરેક પીસ ‘માસ્ટર પીસ’ નહીં હોવાનો. છતાં આર્ટમાં એક રિધમ હોય છે. એક લય હોય છે. એક લગન હોય છે. પ્રેમમાં પણ લય જળવાવવો જોઈએ. વાંસળી વગાડતા હોઈએ ત્યારે એક ફૂંક ખોટી લાગી જાય તો સંગીત ખરડાઈ જાય છે. એવું થાય ત્યારે તરત ફૂંકને કંટ્રોલ કરવી પડે છે. સંબંધમાં પણ જ્યારે એવું લાગે કે વાત આડા પાટે ચડી ગઈ છે ત્યારે તેને સીધા રસ્તે લાવવી પડે. સંબંધ સહિયારો હોય છે. એક વ્યક્તિથી ન ચાલે. બંનેનાં કદમ સાથે ચાલવાં જોઈએ. એક વ્યક્તિ જ જો સતત જતું કરે તો વહેલો કે મોડો પ્રેમ પણ જતો રહે છે. મારે જ નમતું જોખવાનું. તું કહે એમ જ કરવાનું? મારી ઇચ્છાનું કંઈ મહત્ત્વ જ નહીં?